Source: http://www.odvetnik-bilic.si/brezplacni-pravni-nasvet/odgovori-na-vasa-vprasanja/
Timestamp: 2018-06-23 21:36:43+00:00

Document:
VLADIMIR BILIĆ d.o.o.
Izberi jezik: si | en | de | fr | es | hr | rs
Pozdravljeni, Sem mamica 2 leti stare Lare. Pred kratkim sva se s partnerjem razšla (nisva bila poročena, ampak sva živela izvenzakonsko), zdaj pa je nastal velik problem, in sicer ta da bivši partner želi, da je hčerka pri njemu. On je zaposlen, jaz pa sem...
Pozdravljeni, Sem mamica 2 leti stare Lare. Pred kratkim sva se s partnerjem razšla (nisva bila poročena, ampak sva živela izvenzakonsko), zdaj pa je nastal velik problem, in sicer ta da bivši partner želi, da je hčerka pri njemu. On je zaposlen, jaz pa sem študentka (smer: predšolska vzgoja). Zato me zanima, kakšne so možnosti, da bi jaz dobila hčerkico, ker vem, da bom znala bolje poskrbeti za njo. Prej sva živela v podnajemniškem stanovanju, sedaj pa sem se jaz preselila nazaj k staršem, on pa je še vedno v tistem podnajemniškem stanovanju. Novembra sva bila na sodišču, ker sva se odločila za sostarševstvo (Lara je 1 teden pri meni, 1 teden pri očetu). Podpisala sva, tako da je dogovor sedaj pravnomočen. Vendar pa mi sostarševstvo sploh ni všeč, saj se mi zdi da je moja hčerkica zelo zmedena. Poleg tega se je moj oče ponudil, da bi polovico svojega stanovanja prepisal name, bi to kaj pomagalo? Ali bi se morala nujno zaposliti? Skrbi me namreč, da bi na sodišču smatrali, da sem finančno nesposobna skrbeti za otroka. Kaj lahko storim, da bo otrok pri meni.
V zvezi z vašim vprašanjem glede spremembe ureditve varstva in vzgoje otroka iz sistema skupnega starševstva v sistem, kjer je otrok v varstvu in vzgoji zgolj enega starša, vam podajamo sledeči pravni nasvet.
Sodišče lahko skladno s 4. odst. 421. čl. ZPP na zahtevo starša izda novo odločbo o varstvu in vzgoji otroka ter o stikih, če to zahtevajo spremenjene razmere in koristi otroka. Sodišče taki zahtevi ugodi v primeru, če ugotovi, da so od sporazuma o skupnem starševstvu in izdaje odločbe skupnem varstvu in vzgoji, bistveno spremenile okoliščine.
Sodna praksa stoji na stališču, da je skupno starševstvo za otroka dolgoročno koristno, če med staršema obstoji visoka raven sporazumevanja in usklajevanja tako o vsakodnevnih, kot tudi o pomembnejših dolgoročnih odločitvah povezanih z varstvom, vzgojo in oskrbo otroka. V primeru, da eden od staršev nasprotuje skupnemu starševstvu in predlaga, da se otrok dodeli njemu v varstvo in vzgojo, ni več pogojev za skupno starševstvo. Če med vami in bivšim partnerjem prihaja do sporov in nesporazumov in če med vama ni več sporazuma o skupnem starševstvu, potem ni več pogojev za ohranjanje sistema skupnega starševstva.
Če menite, da je resnično najbolj koristno za razvoj otroka, da je otrok dodeljen vam v varstvo in vzgojo in če med vami in bivšim partnerjem prihaja do nesporazumov in konfliktov oziroma do bistvenih sprememb razmer od sklenitve poravnave do danes, potem lahko vložite tožbo za predodelitev otroka, preživnino in stikih. Pri tem se morate zavedati, da bo sodišče morda smatralo vašega bivšega partnerja za bolj primernega za varstvo in vzgojo otroka. Obstaja torej tveganje, da se bo za vas nova odločitev o varstvu in vzgoji manj ugodna kot sedanji sistem skupnega starševstva.
Na primernost starša za varstvo in vzgojo otroka njegovo materialno stanje nima odločilnega vpliva. Bolj kot materialne dobrine sodišče upošteva, kateri od staršev je bolj primeren za vzgojo otroka v smislu spodbujanja njegovega razvoja in razvijanja osebnosti. Slabše finančno stanje starša, ki mu je bil otrok zaupan v varstvo in vzgojo, se kompenzira z določitvijo preživnine. Zgolj dejstvo, da ste vi še študentka in brez rednih prihodkov, ne pomeni, da ste nesposobni za varstvo in vzgojo otroka. Za odločitev, kateremu od staršev dodeliti otroka v varstvo in vzgojo so relevantne naslednje okoliščine: primernost obeh staršev za varstvo in vzgojo, odnos otroka do enega in drugega starša ter primernost otrokovega bivalnega okolja. Poleg tega je pomembna okoliščina še npr. oddaljenost bivališča otroka od vrtca ter tudi širše družinske razmere v vaši družini (glede na to, da živite pri starših).
Kolikor menite, da se je skupno starševstvo resnično izkazalo kot neustrezna rešitev in da so se od sklenitve poravnave bistveno spremenile okoliščine, lahko vložite tožbo na odpravo odločbe o skupnem starševstvu in zahtevate izdajo nove odločbe o varstvu in vzgoji otroka, s katero bi bil otrok dodeljen v varstvo in vzgojo vam. V tem postopku bo sodišče skupaj s takšno novo odločitvijo o varstvu in vzgoji odločilo tudi o višini preživnine in izvajanju stikov. Pri odločanju, kateremu od staršev dodeliti otroka, bo sodišče upoštevalo mnenje izvedencev in centra za socialno delo.
Pozdravljeni, Prejel sem pogodbo za določen čas, eno leto in poskusno dobo treh mesecev od 29.4. do 28.7.2012. To dobo sem uspešno opravil in dobil tudi pismeno potrdilo. Sedaj pa je na vidiku nova pogodba. Izjava direktorja, češ daje moje delo kvalitetno, s...
Pozdravljeni, Prejel sem pogodbo za določen čas, eno leto in poskusno dobo treh mesecev od 29.4. do 28.7.2012. To dobo sem uspešno opravil in dobil tudi pismeno potrdilo. Sedaj pa je na vidiku nova pogodba. Izjava direktorja, češ daje moje delo kvalitetno, s sodelavci imam korekten odnos, količinsko pa ne zadostuje potrebam podjetja. S 1.10. bi naj dobil odpoved, z odpovednim rokom enega meseca. Zanima me kako odreagirati v danem trenutku ? Marca bom napolnil starost 55 let. Za odgovor se v naprej zahvaljujem. Lep pozdrav,
Glede na to, da ste pogodbo o zaposlitvi sklenili za določen čas enega meseca, bi vam pogodba o zaposlitvi prenehala s potekom časa, za katerega je bila sklenjena –torej dne 29.04.2012. V tem času vam lahko delodajalec redno odpove pogodbo o zaposlitvi iz poslovnega razloga in z odpovednim rokom, kot je naveden v pogodbi o zaposlitvi in ki ne sme biti krajši od 30 dni. Iz vašega vprašanja sklepamo, da vam je delodajalec podal redno odpoved pogodbe o zaposlitvi iz poslovnega razloga.
Zakon o delovnih razmerjih pravi, da lahko delodajalec redno odpove pogodbo o zaposlitvi, če obstaja utemeljen razlog za redno odpoved, ta utemeljen razlog pa je tudi poslovni razlog (t.j. prenehanje potreb po opravljanju določenega dela pod pogoji iz pogodbe o zaposlitvi, zaradi ekonomskih, organizacijskih, tehnoloških, strukturnih ali podobnih razlogov na strani delodajalca). O nameravani redni odpovedi iz poslovnega razloga vas mora delodajalec pisno obvestiti (obvestilo o nameravani redni odpovedi). Sama redna odpoved pogodbe o zaposlitvi mora biti v pisni obliki, v njej pa mora delodajalec pisno obrazložiti odpovedni razlog ter vas opozoriti na pravno varstvo in na pravice delavca iz naslova zavarovanja za primer brezposelnosti (to pomeni, da ste pod pogoji, ki jih določa Zakon o urejanju trga dela, upravičeni do denarnega nadomestila za primer brezposelnosti). Glede na navedeno menimo, da je redna odpoved vaše pogodbe o zaposlitvi zakonita, če zares obstaja utemeljen razlog (poslovni razlog).
V kolikor je vaše vprašanje merilo na vaše pravice, ki jih boste pridobili z dopolnjenim 55. letom starosti, vas obveščamo, da to dejstvo na vaš primer nima vpliva, ker še niste dopolnili 55 let in torej še ne spadate v t.i. zaščiteno kategorijo delavcev. Šele, če bi že dopolnili 55 let, vam delodajalec ne bi mogel odpovedati pogodbe o zaposlitvi iz poslovnega razloga, razen v primeru prenehanja delodajalca ali v primeru, da bi vam delodajalec hkrati z odpovedjo ponudil v sklenitev novo pogodbo o zaposlitvi za drugo ustrezno delo.
Pred 10 leti sva z možem zaradi davčnih olajšav sinu prodala poslovno nepremičnino, ki pa je nikoli ni plačal. Medtem je umrl mož in sedaj me ostala dva otroka vprašujeta, kaj je s to nepremičnino glede dediščine. Jo lahko vzamem nazaj, da ne bo prepirov? V...
Pred 10 leti sva z možem zaradi davčnih olajšav sinu prodala poslovno nepremičnino, ki pa je nikoli ni plačal. Medtem je umrl mož in sedaj me ostala dva otroka vprašujeta, kaj je s to nepremičnino glede dediščine. Jo lahko vzamem nazaj, da ne bo prepirov? V pogodbi, ki je uradno overjena pri notarju piše, da se mora nepremičnina plačati. Prosim za nasvet in se vam zahvaljujem.
Glede na dane informacije, ki ste nam jih posredovali, vam sporočamo, da v konkretnem primeru ne razpolagamo s predmetno prodajno pogodbo, ki je bila overjena pri notarju, niti nimamo podatkov o nepremičnini, da bi lahko preverili zemljiškoknjižno stanje te nepremičnine, prav tako pa nam ni znano v kakšnem stadiju je zapuščinski postopek po vašem pokojnem možu, zato vam lahko podamo le okviren odgovor.
Glede na določbe Obligacijskega zakonika je konkretna prodajna pogodba razvezana po samem zakonu, če je bila obveznost plačila kupnine v določenem roku bistvena sestavina prodajne pogodbe. Če se je vaš sin na podlagi overjene prodajne pogodbe že vpisal v zemljiško knjigo kot lastnik nepremičnine, potem ta nepremičnina ni del zapuščinske mase v zapuščinskem postopku po vašem pokojnem možu. Zato je potrebno v zapuščinskem postopku zatrjevati, da je prodajna pogodba razvezana po samem zakonu zaradi neplačila kupnine in da zato nepremičnina spada v zapuščinsko maso. Zapuščinsko sodišče bo zapuščinski postopek prekinilo in vas napotilo na pravdni postopek, v katerem boste morali zatrjevati razvezo prodajne pogodbe po samem zakonu in zahtevati vzpostavitev prejšnjega zemljiškoknjižnega stanja, ki je bilo pred vpisom vašega sina. Šele ko bo pravdni postopek pravnomočno zaključen in če boste v njem uspeli, se bo zapuščinski postopek nadaljeval in se bo v njem med dediče delila tudi nepremičnina.
Če pa se vaš sin še ni vpisal v zemljiško knjigo kot lastnik, pa bo nepremičnina, katere zemljiškoknjižni lastnik je še zmeraj vaš pokojni mož oz. vidva s pokojnim možem, del zapuščinske mase in se bo kot taka delila med dediče. Če bi v tem primeru vaš sin zatrjeval, da je on lastnik nepremičnine na podlagi prodajne pogodbe, bo zapuščinsko sodišče prekinilo zapuščinski postopek in ga napotilo na pravdo, v kateri se bo ugotavljalo ali nepremičnina sodi v zapuščino ali ne. Zapuščinski postopek se bo tudi v tem primeru nadaljeval šele, ko bo pravdni postopek pravnomočno zaključen.
Še enkrat pa poudarjamo, da je naš odgovor podan glede na informacije, ki ste nam jih posredovali in da bi za celovit in pravilen odgovor potrebovali še dodatne informacije.
Pozdravljeni! Iz Okrožnega sodišča v Ljubljani,Centralni oddelek za verodostojno listino sem prejela sklep o izvršbi upnika Zavarovalnica Triglav d.d v višini 7.180,77. Tega zneska pod nobenim možnim pogojem ne morem poravnati,zato bi rada poslala sodišču...
Pozdravljeni! Iz Okrožnega sodišča v Ljubljani,Centralni oddelek za verodostojno listino sem prejela sklep o izvršbi upnika Zavarovalnica Triglav d.d v višini 7.180,77. Tega zneska pod nobenim možnim pogojem ne morem poravnati,zato bi rada poslala sodišču ugovor na ta sklep,da prosim za odlog plačila za dobo leto dni. Zanima me,če lahko sama napišem( in kako),ali mora odvetnik? Moje finančno stanje je negativno že 2leti( mislim,da imam 12.000 minusa). Stare grehe sem redno odplačevala,do lanskega leta. Zanosila sem in med nosečnostjo izgubila službo, kar se dolgovi samo kopičijo. Prejemam porodniško nadomestilo 483 eurov+ otroški dodatek 97 eurov, živim pri mami z sestro,ki pa je tudi brezposelna. Nisem lastnica kakršnih koli nepremičnin,ali premičnin,nimam delnic,prihrankov,pač nič nilč nič,...Zaprosila sem tudi že na CSD-ju za enkratno denarno pomoč,ker enostavno nismo več dohajali plačevanja položnic in ostalih osnovnih potreb. Na zavodu na zaposlovanje nisem prijavljena,ker sem na porodniškem dopustu še slabih 3 mesecov,potem pa takoj v borbo za iskanje službe!! Prosim in hvala lepa za nasvet, Tanja
V primeru, da dolžnik ne ugovarja sklepu o izvršbi ta postane pravnomočen in izvršljiv. Po sklepu o izvršbi ste dolžni poravnati znesek v višini glavnice (vašem primeru 7.180,77 EUR) skupaj z zamudnimi obrestmi ter stroški izvršilnega postopka.
Opozarjamo vas, da če sklepu o izvršbi ne ugovarjate (v njem morate navesti dejstva in dokaze zaradi katerih se ne strinjate s sklepom o izvršbi), ta postane pravnomočen in izvršljiv, s kasnejšimi ugovori po poteku roka pa je praktično nemogoče uspeti (zlasti, če vam je bil sklep o izvršbi pravilno vročen na naslov, kjer dejansko prebivate in na katerem imate prijavljen naslov). Kolikor imate dvome o utemeljenosti in višini terjatve v sklepu o izvršbi, morate temu ugovarjati nemudoma, v ugovornem roku!
Po 71. čl. Zakona o izvršbi (ZIZ) ima dolžnik možnost predlagati odlog izvršbe, če izkaže za verjetno, da bi s takojšnjo izvršbo pretrpel nenadomestljivo ali težko nadomestljivo škodo in da je ta škoda večja od tiste, ki zaradi odloga nastane upniku. Ta možnost pride v upoštev predvsem v primeru vloženih izrednih pravnih sredstev.
Poleg tega ima sodišče možnost odložiti izvršbo na predlog dolžnika tudi v drugih primerih, ko so za to podani posebno upravičeni razlogi, vendar najdlje za tri mesece in le enkrat. Pri tem je potrebno poudariti, da praksa sodišč ni naklonjena odlogom izvršbe na predlog dolžnika zaradi njegovega slabega finančnega stanja in s tovrstnim predlogom najverjetneje ne bi uspeli.
Za vas bi bilo najbolj ugodno, da se neposredno z upnikom dogovorite za odlog izvršbe. Sodišče lahko namreč na predlog upnika popolnoma ali deloma odloži izvršbo za toliko časa, za kolikor predlaga upnik. Predloge za odlog izvršbe s strani upnika so sodišča dolžna upoštevati in za vas bi bil tovrsten dogovor z upnikom najbolj ugodna rešitev. V kolikor dogovora o odlogu z upnikom ne boste doseli, vam priporočamo, da v kolikor menite, da je terjatev upnika sporna, zoper sklep o izvršbi vložite ugovor.
Predlagamo vam, da hkrati z ugovorom vložite tudi predlog za odlog izvršbe, hkrati pa se obrnite neposredno na upnika s prošnjo, naj tudi oni podajo odlog izvršbe. V kolikor se vam uspe dogovoriti z upnikom, bo upnik predlog za odlog podal sodišču sam.
Glede na vaše slabo finančno stanje vas opozarjamo še na možnost pridobitve brezplačne pravne pomoči. Brezplačna pravna pomoč predstavlja uresničevanje pravice do sodnega varstva, upoštevajoč socialni položaj osebe, ki brez škode za svoje preživljanje in preživljanje svoje družine te pravice ne bi mogla uresničevati. Več o tem si lahko preberete na spletni strani Sodstvo Republike Slovenije: http://www.sodisce.si/sodni_postopki/brezplacna_pravna_pomoc/ .
Pozdravljeni, mene zanima kako je z znižanjem preživnine za prvega otroka? Kajti partner plačuje okoli 270 eur preživnine za prvo hčerkO, čeprav njena mama živi skupaj z novim partnerjem in imata drugega otroka. Midva pričakujeva otroka in jaz sem...
Pozdravljeni, mene zanima kako je z znižanjem preživnine za prvega otroka? Kajti partner plačuje okoli 270 eur preživnine za prvo hčerkO, čeprav njena mama živi skupaj z novim partnerjem in imata drugega otroka. Midva pričakujeva otroka in jaz sem brezposelna. Zanima me ali imava kaj možnosti, da bi znižala preživnino, kajti nama ne ostane skoraj nič. Kakšna bi morala biti preživnina, če partner letno bruto zasluži nekje zasluži 1400 eur? Lep pozdrav
Na vaše vprašanje odgovarja Zakon o zakonski zvezi in družinskih razmerjih.
Hčerko morata preživljati njena biološka starša. Hčerko je dolžan preživljati novi zunajzakonski partner hčerine matere le v primeru, če živijo skupaj in če hčere ni sposoben preživljati noben od bioloških staršev. V tem primeru je dolžan novi zunajzakonski partner matere preživljati hčerko le dokler traja zunajzakonska skupnost z materjo. Vendar dokler je hčerko sposoben preživljati vsaj eden od njenih bioloških staršev, novi zunajzakonski partner nima obveznosti preživljanja.
Predvidevamo, da je bila preživnina v višini 270,00 EUR določena s sodno odločbo, ki je izvršljiva. Sodišče preživnino zmeraj določi glede na otrokove potrebe in materialne ter pridobitne zmožnosti preživljalca. Pri odmeri preživnine za otroka sodišče upošteva otrokovo korist, tako da je preživnina primerna za zagotavljanje uspešnega telesnega in duševnega razvoja otroka. Preživnina zajema stroške življenjskih potreb otroka, zlasti stroške bivanja, hrane, oblačil, obutve, varstva, izobraževanja, vzgoje, oddiha, razvedrila in drugih posebnih potreb otroka.
Sodišče lahko na zahtevo vašega partnerja zviša, zniža ali odpravi z izvršilnim naslovom določeno preživnino, če se spremenijo otrokove potrebe ali zmožnosti vašega partnerja, na podlagi katerih je bila preživnina določena.
V kolikor so se spremenile okoliščine na strani hčere (če so njene potrebe manjše) ali pa na strani vašega partnerja (če so se zmanjšale materialne zmožnosti vašega partnerja, npr. če se mu je znižala plača), vam priporočamo, da pred sodiščem vložite tožbo na spremembo oz. znižanje preživnine. V tem postopku bo vaš partner moral dokazati, da preživnine v višini 270,00 EUR več ni zmožen plačevati. Starši so namreč dolžni preživljati svoje otroke v skladu s svojimi sposobnostmi in zmožnostmi, in če se te zmožnosti zmanjšajo (tudi zaradi prihajajočega otroka z novim partnerjem), lahko zahtevajo znižanje preživnine pred istim sodiščem, ki je že določilo višino preživnine.
Anja Vrtačnik
Urška Rotar
Oskar Letonja
Neva Ulčar
Pražakova 7
T: +386 1 620 5185
F: +386 1 620 8684
E: tajnistvo@odvetnik-bilic.si
Podatki: mat. št. 3607526000 | davčna št. SI28086287 | TRR: SI56 1010 0004 6916 664, odprt pri Banka Koper d.d.

References: Sodišče 
 Sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 Sodišče 
 Sodišče 
 sodišče 

Sodišče